Predkladacia správa

	Na rokovanie vlády SR predkladáme ako iniciatívny materiál Návrh na predloženie pasportizácie majetku štátu ako podkladu pre rozhodovanie o ďalšom postupe privatizácie. 
 
Predkladaný materiál vychádza z toho, že v ďalšom období bude potrebné nielen dokončiť proces privatizácie, ako je deklarované v Programovom vyhlásení vlády SR, ale aj  prehodnotiť, či vo vlastníctve štátu nezostáva doteraz majetok, ktorý je ešte vhodný na privatizáciu.  
 
Oslovenie rezortných ministerstiev a ďalších štátnych orgánov Ministerstvom pre správu a privatizáciu národného majetku SR v novembri 2002, aby prehodnotili a navrhli na zaradenie do privatizácie ďalšie štátne podniky a štátne rozpočtové a príspevkové organizácie v ich zakladateľskej a zriaďovateľskej pôsobnosti, neprinieslo očakávaný výsledok. Pritom  v pôsobnosti jednotlivých rezortných ministerstiev sú aj v súčasnosti viaceré štátne podniky, o ktorých privatizácii by ešte bolo možné uvažovať, ako aj štátne rozpočtové a príspevkové organizácie, ktoré sú tiež v pôsobnosti aj ďalších štátnych orgánov, zaoberajúce sa činnosťami, ktorých odštátnenie by prinieslo ich zefektívnenie a zníženie výdavkov štátneho rozpočtu. 
 
Cieľom predkladaného materiálu je dosiahnuť opätovné prehodnotenie existencie všetkých štátnych podnikov a štátnych rozpočtových a príspevkových organizácií, ako aj  zakladateľskými a zriaďovateľskými orgánmi deklarovaných dôvodov nutnosti zachovania týchto subjektov vo forme štátneho vlastníctva a vyhľadanie majetku štátu, ktorý by ešte bol vhodný na privatizáciu. Pre zabezpečenie tohto cieľa v prvom kroku navrhujeme, aby rezortné ministerstvá a dotknuté ďalšie štátne orgány spracovali pasportizáciu majetku štátu v ich správe. Vzhľadom na závažnosť problematiky navrhujeme, aby dotknutým rezortom a orgánom bola predmetná úloha uložená uznesením vlády.